**JARDUERAK**

Ikaste-iraskaste prozesua diseinatzerako unean jarduerak dira atalik dinamiko, anitz eta berritzaileena. Irakasleak jarduerak eta hauen ordena eta progresioa diseinatzen ditu  testuingurua eta ikasleen ezaugarriak kontuan hartuz ikasleek aurreikusitako helburuak ahalik eta modu eraginkorrenean lor ditzaten.

Ikasleek oinarrizko konpetentziak eskuratzeko eduki, jarduera eta ataza egokiak bilatzea eta era aproposean sekuentziatzea eta kudeatzea prozesu osoaren giltzarrietako bat bilakatu da. Planteatutako jarduerak bat etorri behar dira garatu nahi diren konpetentziekin eta landuko diren edukiekin. Jardueren diseinu eta antolaketak garrantzi handia dauka, hauen bidez azaleratzen baitira ikaskuntzaren helburuak eta estrategiak eta hauen bidez jakingo baitugu ikasleek helburu horiek lortu edo lortzeko bidean dauden.

Atazek edukiak gaitasun bihurtuko diren testuinguru hori osatzen dute eta horixe da, hain zuzen ere erronkarik handiena: edukiak gaitasun izateko prozesu egokiak garatzeaz gain, bilakaera testuinguru kultural jakin bateko elementuen bitartez eman behar dela.

Nolakoak izan behar dira, orduan, konpetentzietan oinarritutako kurrikulu baten jarduerak? Erantzun ezberdinak egon daitezke baina printzipio orokorra hau da: prozesuaren jarduera kognitibo eta metakognitiboek ikasleek ikasten ari direnaren funtzionaltasuna eta erabilgarritasuna argi eta garbi erakutsi behar dute. Honela, ikaslea jarduera didaktiko guztien ardatza bilakatzen da eta bera izango da ikasketa esanguratsua bihurtzea egingo duena.

Hau guztia dela eta, irizpide hauek aintzat hartuko dira konpetentzien garapenean lagundu dezaten:

-Atazak testuingururako esanguratsua den zerbait egitea eskatuko du

-Ataza praktika sozial bati lotuta egongo da

-Helburu garbiak izango dituzte

-Garapenaren jarraipena egiteko aukera emango dute, etengabeko ebaluazioaren eta autoebaluazioaren bitartez

-Prozesu kognitibo desberdinak jarriko dituzte martxan

**Ataza eta jarduera mota anitzak erabiltzea oso garrantzitsua da.** Alde batetik, aurrezagutzak detektatzeko, ezagutzak garatzeko eta sintesia eta transferentzia erraztuko duten jarduerak antolatzea gomendagarria da, ikaskuntza prozesua esanguratsua izan dadin laguntzen dute eta. Beste aldetik, pentsamendu mota desberdinak ikusita (hausnarketa, analitikoa, sistemikoa, etab.), prozesu horiek modu orekatuan lantzea posible izango zaigu eta gainera, ikaskuntza estilo eta gaitasun maila desberdinei erantzuna ematea ahalbidetuko zaigu.

Tipologiaren arabera, horrela sailkatu daitezke jarduerak (Casanova, 2006):

|  |  |
| --- | --- |
| Helburuaren arabera | Jarduera motibatzaileakMailaketarako jarduerakIkaskuntzako jarduerakErrefortzuko jarduerakZabaltze eta sakontze jarduerakEbaluazio jarduerak |
| Edukiaren arabera | KontzeptualakProzedurazkoakJarrerazkoak |
| Metodologiaren arabera | GlobalizatuakIntegratuakInterdiziplinarrakDiziplinarrak |
| Maiztasunaren arabera | PuntualakZiklikoak |
| Taldekatzearen arabera | Talde handianTalde txikitanBinakaBakarka |
| Kokapenaren arabera | Eskola mailako jarduerakGela mailako jarduerakKanpoko jarduerak |

Bukatzeko esan, ikaste-irakaste prozesu osoa zehar ikasleak bere ibilbidearen inguruko etengabeko gogoeta egingo dutela eta hori dela eta, prozesuaren hasieratik bukaerararte, egiten duen guztiaren ebaluazioa egiten joango da, honek ahalbidetuko baitio ikasteko gaitasuna garatzen eta bere prozesua eta irakaslearena erregulatzen.